Ο **Τάκης Θεοδωρόπουλος** (Αθήνα, 1954) είναι Έλληνας συγγραφέας, μυθιστοριογράφος και δημοσιογράφος. 

Έχει σπουδάσει συγκριτική φιλολογία, θεατρολογία, και ανθρωπολογία του ελληνορωμαϊκού πολιτισμού στο Παρίσι, την περίοδο 1972-1981. Με την επιστροφή του στη Ελλάδα ασχολήθηκε αρχικά με τη δημοσιογραφία και ήταν ο πρώτος διευθυντής σύνταξης (για τα τέσσερα πρώτα τεύχη) του πολιτιστικού περιοδικού *Το τέταρτο*, που εξέδιδε ο Μάνος Χατζιδάκις. Από το 1996 εργάζεται σε εφημερίδες, αρχικά στα *Νέα* και στη συνέχεια στην *Καθημερινή*.

Συγγραφικό έργο και βραβεύσεις
------------------------------

Στο συγγραφικό του έργο περιλαμβάνονται τα έργα *Αδιανόητο τοπίο*, *Η Πτώση του Νάρκισσου*, *Η τρέλλα του μεσημεριού*, καθώς επίσης και η φιλοσοφική του παρωδία *Οι Εφτάψυχες των Αθηνών*, που έχουν μεταφραστεί και εκδοθεί στην αγγλική, γαλλική και σερβική γλώσσα.  Επίσης το θεατρικό του έργο *Όσοι έχασαν τον ύπνο τους* ανέβηκε στο θέατρο «Αμόρε» της Αθήνας το 1997. Το 2015 κυκλοφόρησε από τις εκδόσεις «Μεταίχμιο» το έργο του *Βερονάλ*, ένα αφήγημα, μείγμα μυθοπλασίας και ιστορίας, σχετικά με τον θάνατο του Ιωάννη Συκουτρή.

Το 1999 βραβεύτηκε από το ίδρυμα Κώστα και Ελένης Ουράνη της Ακαδημίας Αθηνών για το μυθιστόρημά του *Η Δύναμη του σκοτεινού Θεού*. Το 2004 η Γαλλική Ακαδημία τον τίμησε με το μετάλλιο για την ακτινοβολία της γαλλικής γλώσσας και λογοτεχνίας.

Τον Μάρτιο 2010 διορίστηκε από τον υπουργό Πολιτισμού και Τουρισμού Παύλο Γερουλάνο πρόεδρος του Δ.Σ. του Εθνικού Κέντρου Βιβλίου, θέση στην οποία παρέμεινε μέχρι τον Οκτώβριο του 2011, οπότε και αποχώρησε για προσωπικούς-επαγγελματικούς λόγους.

Απόψεις
-------

Το 2012 υπήρξε ένας από τους 32 διανοούμενους που συνυπέγραψαν το κείμενο ''Τολμήστε'', το οποίο υποστήριζε την αποδοχή του μνημονίου.

Επίσης, έχει εκφραστεί ανοιχτά κατά της πολυπολιτισμικότητας θεωρώντας ότι στην Ευρώπη τουλάχιστον έχει αποτύχει, και δηλώνει «Ισλαμόφοβος», καθώς θεωρεί το Ισλάμ μια ανελεύθερη και οπισθοδρομική θρησκεία.

Κριτική
-------

Ο Τάκης Θεοδωρόπουλος, έχει προκαλέσει κατά καιρούς έντονες συζητήσεις, κυρίως εξαιτίας της αρθρογραφίας του στην Καθημερινή, όπου δε διστάζει να εκφράζει αντι-δημοφιλείς, ακόμα και ακραίες απόψεις που τον έχουν βάλει κατά καιρούς στο στόχαστρο δημοσιογράφων και μέσων κοινωνικής δικτύωσης.

Ελληνικά ΜΜΕ έχουν χαρακτηρίσει τα άρθρα του ρατσιστικά, ενώ σε άλλες περιπτώσεις αναφέρεται ότι έχουν ξενοφοβικό και ομοφοβικό χρώμα, με αφορμή δηλώσεις του για τον Γιάννη Αντετοκούνμπο. Αντίστοιχα έχει επικριθεί για τους χαρακτηρισμούς του σε πρόσωπα όπως ο Κινέζος ακτιβιστής και καλλιτέχνης Άι Γουεϊ Γουέι, που τον αποκάλεσε «πιθηκόμορφο Κινέζο».

Από την άλλη, ο δημοσιογράφος Ηλίας Κανέλλης, σε άρθρο του στην εφημερίδα ΤΑ ΝΕΑ, χαρακτήρισε τις αντιδράσεις εναντίον του Θεοδωρόπουλου αλλά και εναντίον άλλων διανοούμενων ως προσπάθεια καταστολής της ελεύθερης έκφρασης.

Παραπομπές
----------

1. ↑  «Το "Τέταρτο" του Μάνου Χατζιδάκι | LiFO». *www.lifo.gr*. 27 Νοεμβρίου 2012. Ανακτήθηκε στις 12 Φεβρουαρίου 2022.
2. ↑  «Θεοδωρόπουλος Τάκης Archives». *ΤΑ ΝΕΑ*. Ανακτήθηκε στις 12 Φεβρουαρίου 2022.
3. ↑  «ΤΑΚΗΣ ΘΕΟΔΩΡΟΠΟΥΛΟΣ | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 12 Φεβρουαρίου 2022.
4. ↑
5. ↑
6. ↑  Πετροπούλου, Μίνα. «Τάκη Θεοδωρόπουλου – «Βερονάλ : βιβλίο μαρτυρία»». *Ο Αναγνώστης*. Ανακτήθηκε στις 13 Αυγούστου 2022.
7. ↑  «Τα βραβεία της Ακαδημίας Αθηνών». *ΡΙΖΟΣΠΑΣΤΗΣ*. 29 Δεκεμβρίου 1999. Ανακτήθηκε στις 13 Αυγούστου 2022.
8. ↑  «Discours sur les prix littéraires 2004 | Académie française». *www.academie-francaise.fr*. Ανακτήθηκε στις 13 Αυγούστου 2022.
9. ↑  «Έκκληση ανθρώπων του πνεύματος προς τις πολιτικές δυνάμεις». *www.skai.gr*. Ανακτήθηκε στις 8 Φεβρουαρίου 2016.
10. ↑  ««Τολμήστε», ένα δείγμα γραφής για τη σωτηρία της χώρας, Του Παναγη Γαλιατσατου | Kathimerini». *www.kathimerini.gr*. Ανακτήθηκε στις 8 Φεβρουαρίου 2016.
11. ↑
12. ↑  Μαρίνος, Διονύσης (1 Ιουνίου 2022). «Τάκης Θεοδωρόπουλος: «Κάποιοι θεωρούν πως είμαι ο Εωσφόρος»». *Andro*. Ανακτήθηκε στις 19 Αυγούστου 2022.
13. ↑  «Ρατσισμός Ή κακοψυχία;». *Η Εφημερίδα των Συντακτών*. 7 Αυγούστου 2020. Ανακτήθηκε στις 12 Φεβρουαρίου 2022.
14. ↑  Βάγιας, Αντρέας (12 Ιανουαρίου 2021). «Η ελληνική alt-right είναι εδώ: Μαθήματα ρατσισμού από Μπογδάνο – Θεοδωρόπουλο για Αντετοκούνμπο». *Το Κουτί της Πανδώρας*. Ανακτήθηκε στις 12 Φεβρουαρίου 2022.
15. ↑  Σακισλόγλου, Άκης (12 Ιανουαρίου 2021). «Ο επίλογος της Τρίτης: Κυριάκο, ή με τον Μπογδάνο ή με τον Γιατρομανωλάκη». *Parallaxi Magazine*. Ανακτήθηκε στις 12 Φεβρουαρίου 2022.
16. ↑  Κανελλόπουλος, Δημήτρης (13 Απριλίου 2016). «Ο Τάκης Θεοδωρόπουλος και ο «πιθηκόμορφος» Κινέζος». *Η Εφημερίδα των Συντακτών*. Ανακτήθηκε στις 12 Φεβρουαρίου 2022.
17. ↑  Κανέλλης, Ηλίας (12 Δεκεμβρίου 2017). «Στο στόχαστρο του φανατισμού». *Τα Νέα*. Ανακτήθηκε στις 19 Αυγούστου 2022.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 7449393
* **ΕΒΕ**: 19008
* **BiblioNet**: **1010**
* LCCN: nr88003167
* ISNI: 0000 0001 1036 9328
* GND: 132007355
* SUDOC: 031502687
* BNF: cb122705071 (data)
* NLA: 35782680

 |

 |